Document ID: 32014R1312

REGOLAMENT TAL-KUMMISSJONI (UE) Nru 1312/2014
tal-10 ta' Diċembru 2014
li jemenda r-Regolament tal-Kummissjoni (UE) Nru 1089/2010 li jimplimenta d-Direttiva 2007/2/KE tal-Parlament Ewropew u tal-Kunsill fir-rigward tal-interoperabbiltà tas-servizzi ta' dejta ġeografika
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2007/2/KE tal-Parlament Ewropew u tal-Kunsill tal-14 ta' Marzu 2007 li tistabbilixxi Infrastruttura għall-Informazzjoni Ġeografika fil-Komunità Ewropea (INSPIRE) (1), u b'mod partikolari l-Artikolu 7(1) tagħha,
Billi:
(1)
Ir-Regolament tal-Kummissjoni (UE) Nru 1089/2010 (2) jistabbilixxi l-arranġamenti tekniċi għall-interoperabbiltà ta' settijiet ta' dejta ġeografika biss.
(2)
L-interoperabbiltà ta' servizzi ta' dejta ġeografika hija kkaratterizzata mill-kapaċità li d-dejta tiġi komunikata, eżegwita jew trasferita bejniethom. Għalhekk, is-servizzi ta' dejta ġeografika għandhom jiġu dokumentati aħjar b'metadejta addizzjonali. Fuq skala inqas, din tikkonċerna wkoll l-armonizzazzjoni tal-kontenut tas-servizz li tmur kontra r-regoli ta' implimentazzjoni tas-settijiet ta' dejta ġeografika.
(3)
Għall-iżvilupp tar-regoli ta' implimentazzjoni ordnati bid-Direttiva 2007/2/KE, l-enfasi l-ewwel tqiegħdet fuq is-servizzi ewlenin, jiġifieri s-servizzi ta' netwerk, bir-Regolament tal-Kummissjoni (KE) Nru 976/2009 (3), u fuq l-interoperabbiltà tas-settijiet ta' dejta ġeografika, fir-Regolament (UE) Nru 1089/2010. Għalhekk, ir-Regolament (UE) Nru 1089/2010 issa għandu jiġi emendat biex jinkludi r-regoli ta' implimentazzjoni għas-servizzi ta' dejta ġeografika.
(4)
Il-miżuri pprovduti f'dan ir-Regolament huma konformi mal-opinjoni tal-Kumitat stabbilit skont l-Artikolu 22 tad-Direttiva 2007/2/KE,
ADOTTAT DAN IR-REGOLAMENT:
Artikolu 1
Ir-Regolament (UE) Nru 1089/2010 huwa emendat kif ġej:
(1)
L-Artikolu 1 jinbidel b'dan li ġej:
“Artikolu 1
Suġġett u Kamp ta' applikazzjoni
1. Dan ir-Regolament jistabbilixxi r-rekwiżiti għal arranġamenti tekniċi għall-interoperabbiltà u, meta prattiku, l-armonizzazzjoni ta' settijiet ta' dejta ġeografika u servizzi ta' dejta ġeografika li jikkorrispondu għat-temi elenkati fl-Annessi I, II u III għad-Direttiva 2007/2/KE.
2. Dan ir-Regolament ma għandux japplika għal servizzi ta' netwerk li jaqgħu fil-kamp ta' applikazzjonitar-Regolament tal-Kummissjoni (KE) Nru 976/2009 (*).
(*) Ir-Regolament tal-Kummissjoni (KE) Nru 976/2009 tad-19 ta' Ottubru 2009 li jimplimenta d-Direttiva 2007/2/KE tal-Parlament Ewropew u tal-Kunsill fir-rigward tas-Servizzi ta' Netwerk (ĠU L 274, 20.10.2009, p. 9).”" 						
(2)
Fl-Artikolu 2, għandhom jiżdiedu l-punti 31 sa 38 li ġejjin:
“31.
‘punt tat-tmiem’ tfisser l-indirizz tal-Internet li jintuża biex issir invokazzjoni b'mod dirett ta' operazzjoni pprovduta minn servizz ta' dejta ġeografika,
32.
‘punt ta' aċċess’ tfisser indirizz tal-Internet li fih deskrizzjoni dettaljata ta' servizz ta' dejta ġeografika, inkluż lista ta' punti tat-tmiem li jippermettu l-eżekuzzjoni tiegħu,
33.
‘Servizz ta' dejta ġeografika li jista' jiġi invokat’ tfisser dawn kollha li ġejjin:
(a)
servizz ta' dejta ġeografika b'metadejta li tissodisfa r-rekwiżiti tar-Regolament tal-Kummissojni (KE) Nru 1205/2008 (**),
(b)
servizz ta' dejta ġeografika b'mill-inqas identifikatur ta' riżorsa (resource locator) wieħed li huwa punt ta' aċċess,
(c)
servizz ta' dejta ġeografika konformi ma' sett ta' speċifikazzjonijiet tekniċi dokumentat u disponibbli pubblikament li jipprovdi l-informazzjoni meħtieġa għall-eżekuzzjoni tiegħu,
34.
‘servizz ta' dejta ġeografika interoperabbli’ tfisser servizz ta' dejta ġeografika li jista' jiġi invokat u li jissodisfa r-rekwiżiti tal-Anness VI,
35.
‘servizz ta' dejta ġeografika armonizzat’ tfisser servizz ta' dejta ġeografika interoperabbli li jissodisfa r-rekwiżiti tal-Anness VII,
36.
‘sett ta' dejta ġeografika konformi’ tfisser sett ta' dejta ġeografika li jissodisfa r-rekwiżiti ta' dan ir-Regolament,
37.
‘operazzjoni’ tfisser azzjoni appoġġjata minn servizz ta' dejta ġeografika,
38.
‘interfaċċa’ tfisser is-sett ta' operazzjonijiet imsemmi li jikkaratterizza l-imġiba ta' entità kif definit minn ISO 19119:2005.
(**) Regolament tal-Kummissjoni (KE) Nru 1205/2008 tat-3 ta' Diċembru 2008 li jimplimenta d-Direttiva 2007/2/KE tal-Parlament Ewropew u tal-Kunsill fir-rigward tal-metadejta (ĠU L 326, 4.12.2008, p. 12)”" 						
;
(3)
L-Artikolu 6 huwa emendat kif ġej:
(a)
it-titolu jinbidel b'dan li ġej:
“Listi ta' Kodiċijiet u Enumerazzjonijiet għal Settijiet ta' Dejta Ġeografika”
,
(b)
fil-paragrafu 1, is-sentenza tal-introduzzjoni tinbidel b'dan li ġej:
“Il-listi ta' kodiċijiet għandhom ikunu wieħed mit-tipi li ġejjin, kif speċifikat fl-Annessi I sa IV:”;
(4)
fl-Artikolu 8, għandu jiżdied il-paragrafu 3 li ġej:
“3. L-aġġornamenti tad-dejta għandhom ikunu disponibbli għas-servizzi kollha relatati ta' dejta ġeografika skont l-iskadenza speċifikata fil-paragrafu 2.”
;
(5)
wara l-Artikolu 14, għandhom jiżdiedu l-Artikoli li ġejjin:
“Artikolu 14a
Rekwiżiti għal servizzi ta' dejta ġeografika li jistgħu jiġu invokati
Mhux aktar tard mill-10 ta' Diċembru 2015 l-Istati Membri għandhom jipprovdu l-metadejta tas-servizzi ta' dejta ġeografika li jistgħu jiġu invokati f'konformità mar-rekwiżiti stabbiliti fl-Anness V.
Artikolu 14b
Arranġamenti ta' interoperabbiltà u rekwiżiti ta' armonizzazzjoni għal servizzi ta' dejta ġeografika li jistgħu jiġu invokati
Is-servizzi ta' dejta ġeografika li jistgħu jiġu invokati u li huma relatati mad-dejta li tinsab f'mill-inqas wieħed mis-settijiet ta' dejta ġeografika konformi għandhom jissodisfaw ir-rekwiżiti ta' interoperabbiltà stipulati fl-Annessi V u VI u, fejn prattikabbli, ir-rekwiżiti ta' armonizzazzjoni stabbiliti fl-Anness VII.”
;
(6)
l-Anness V, kif stabbilit fl-Anness I ta' dan ir-Regolament, huwa miżjud;
(7)
l-Anness VI, kif stabbilit fl-Anness II ta' dan ir-Regolament, huwa miżjud;
(8)
l-Anness VII, kif stabbilit fl-Anness III ta' dan ir-Regolament, huwa miżjud.
Artikolu 2
Dan ir-Regolament għandu jidħol fis-seħħ fl-20 jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, l-10 ta' Diċembru 2014.

Labels: 7
12
3
11